Google Translate õpib eesti keelt. Foto: ekraanikuva

Google’i kõnetuvastus saab nüüd aru ka eesti keelest, võimalik on kasutada tõlget või Google’i klaviatuuris sõnumeid dikteerida.

Valides näiteks Google Translate rakenduses algkeeleks “eesti” ning vajutades mikrofoni ikoonile, mis käivitab kõnetuvastuse, saab rakendus räägitavast kõnest üsnagi hästi aru ning sisestab öeldu tekstina. Naljakal kombel tuvastab süsteem tekstis ka mingeid inglisekeelseid sõnu, mida seal tegelikult ei ole.

Loomulikult on tuvastus hetkel veel kõvasti ebatäpsem, kui näiteks inglise keele puhul harjunud oleme, kuid teadupärast on Google’i süsteem õppiv ja seega on lootust, et asi muutub aina paremaks.

2017. aasta juulis kogus Google sadu tuhandeid eestlaste kõnenäidiseid, eeldatavalt selleks, et luua eestikeelset kõnet ära tundev süsteem. Nüüd on töö viljad kohal ning võib loota, et tänu sellele muutub hulk seadmeid peagi veidi enam eestlaseks.